Document ID: 32012R1063

KOMISSION ASETUS (EU) N:o 1063/2012,
annettu 13 päivänä marraskuuta 2012,
muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta annetun Euroopan parlamentin ja neuvoston asetuksen (EY) N:o 1069/2009 täytäntöönpanosta sekä neuvoston direktiivin 97/78/EY täytäntöönpanosta tiettyjen näytteiden ja tuotteiden osalta, jotka vapautetaan kyseisen direktiivin mukaisista eläinlääkärintarkastuksista rajatarkastusasemilla, annetun asetuksen (EU) N:o 142/2011 muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1069/2009 (1) ja erityisesti sen 21 artiklan 6 kohdan d alakohdan sekä 40 artiklan b, d ja f alakohdan
sekä katsoo seuraavaa:
(1)
Asetuksessa (EY) N:o 1069/2009 vahvistetaan eläimistä saataville sivutuotteille ja niistä johdetuille tuotteille ihmisten ja eläinten terveyttä koskevat säännöt, joilla pyritään ehkäisemään ja saamaan mahdollisimman vähäisiksi näistä tuotteista ihmisten ja eläinten terveydelle aiheutuvat riskit. Sellaisista eläimistä saatu villa ja karva, joissa ei ilmennyt merkkejä kyseisen tuotteen välityksellä ihmisiin tai eläimiin tarttuvista taudeista, olisi ilmoitettava kyseisen asetuksen 10 artiklan h ja n alakohdassa tarkoitetuksi luokkaan 3 kuuluvaksi ainekseksi.
(2)
Muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta annetun Euroopan parlamentin ja neuvoston asetuksen (EY) N:o 1069/2009 täytäntöönpanosta sekä neuvoston direktiivin 97/78/EY täytäntöönpanosta tiettyjen näytteiden ja tuotteiden osalta, jotka vapautetaan kyseisen direktiivin mukaisista eläinlääkärintarkastuksista rajatarkastusasemilla, 25 päivänä helmikuuta 2011 annetussa komission asetuksessa (EU) N:o 142/2011 (2) vahvistetaan muiden muassa täytäntöönpanosäännöt villan ja karvan saattamiseksi markkinoille.
(3)
Turvallisesti pakkauksiin suljettu kuiva käsittelemätön villa ja karva ei aiheuta taudin leviämisriskiä, kunhan se lähetetään suoraan rehuketjun ulkopuolella käytettäväksi tarkoitettuja johdettuja tuotteita tuottavaan laitokseen tai väliasteen toimia toteuttavaan laitokseen sellaisissa olosuhteissa, että taudinaiheuttajien leviäminen estyy. Jäsenvaltioiden olisi näin ollen voitava antaa toimijoille, jotka kuljettavat tällaista käsittelemätöntä villaa ja karvaa suoraan edellä mainittuun laitokseen, vapautus asetuksen (EY) N:o 1069/2009 23 artiklan 1 kohdan a alakohdassa säädetystä ilmoitusvelvollisuudesta. Sen vuoksi asetuksen (EU) N:o 142/2011 20 artiklan 4 kohtaa olisi muutettava.
(4)
Asetuksen (EU) N:o 142/2011 liitteessä XIII olevan VII luvun B kohdassa säädetään villan ja karvan päätepisteestä.
(5)
Maailman eläintautijärjestön (OIE) maaeläinten terveyttä koskevan säännöstön (3) 8.5.35 artiklassa annetaan luettelo menettelyistä, joilla inaktivoidaan suu- ja sorkkatautivirus teolliseen käyttöön tarkoitetusta märehtijöiden villasta ja karvasta.
(6)
Sen vuoksi käsittelyjä, joita nykyisin sovelletaan asetuksen (EU) N:o 142/2011 25 artiklan 2 kohdassa tarkoitetun villan ja karvan saattamiseen EU:n markkinoille ja tuomiseen kolmansista maista, olisi täydennettävä kansainvälisesti tunnustetuilla menettelyillä suu- ja sorkkatautiviruksen inaktivoimiseksi teolliseen käyttöön tarkoitetusta märehtijöiden villasta ja karvasta.
(7)
Jäsenvaltiot voivat kuitenkin hyväksyä minkä tahansa muun menetelmän, jolla varmistetaan, ettei villan ja karvan käsittelyn jälkeen esiinny enää mitään kohtuuttomia riskejä; näihin menetelmiin kuuluu myös OIE:n standardeista poikkeava tehdasmainen pesu.
(8)
Tekstiiliteollisuuden käyttöön tarkoitettu märehtijöiden käsittelemätön villa ja karva ei muodosta eläinten terveyden kannalta kohtuutonta riskiä, kunhan se on saatu märehtijöistä, joita pidetään maissa tai alueilla, jotka on lueteltu sellaisten kolmansien maiden ja alueiden tai niiden osien luetteloiden vahvistamisesta, joista on sallittua tuoda Euroopan unionin alueelle tiettyjä eläimiä ja tuoretta lihaa, sekä eläinlääkärintodistuksia koskevista vaatimuksista 12 päivänä maaliskuuta 2010 annetun komission asetuksen (EU) N:o 206/2010 (4) liitteessä II olevassa 1 osassa ja joista/joilta on sallittua tuoda unioniin märehtijöiden tuoretta lihaa, johon ei sovelleta kyseisessä liitteessä mainittuja lisätakeita A ja F.
(9)
Villan ja karvan alkuperäpaikkana olevan kolmannen maan tai sen alueen olisi lisäksi oltava vapaa suu- ja sorkkataudista ja, lampaiden ja vuohien villan ja karvan tapauksessa, lammasrokosta ja vuohirokosta niiden yleisten peruskriteerien mukaisesti, jotka on lueteltu eläinten terveyttä koskevista säännöistä tiettyjen elävien sorkka- ja kavioeläinten yhteisöön tuonnin ja yhteisön kautta kuljetuksen osalta, direktiivien 90/426/ETY ja 92/65/ETY muuttamisesta ja direktiivin 72/462/ETY kumoamisesta 26 päivänä huhtikuuta 2004 annetun neuvoston direktiivin 2004/68/EY (5) liitteessä II.
(10)
Jotta toimijoilla olisi käytettävissään riittävästi erilaisia menetelmiä ja menettelyjä villan ja karvan kaupan ja tuonnin aiheuttamien riskien vähentämiseksi, olisi säädettävä täydentävistä vaatimuksista asetuksen (EU) N:o 142/2011 mukaisesti rajoituksetta kolmansista maista tuodun villan ja karvan markkinoille saattamiselle. Asetuksen (EU) N:o 142/2011 25 artiklan 2 kohtaa olisi muutettava.
(11)
Asetuksen (EU) N:o 142/2011 liitteessä XIV olevan II luvun 1 jaksossa olevan taulukon 2 rivillä 8 esitettyjä käsittelemättömän villan ja karvan tuontia koskevia sääntöjä olisi selkeyden vuoksi muutettava.
(12)
Sikaeläimet ovat alttiita muiden tautien kuin suu- ja sorkkataudin - erityisesti afrikkalaisen sikaruton - leviämiselle, minkä vuoksi sikaeläimistä tuotetulle villalle ja karvalle on tehtävä erityinen käsittely. Sikaeläimistä saadun villan ja karvan saattamiseen markkinoille ja siitä seurauksena olevaan kolmansista maista tapahtuvaan tuontiin olisi tämän vuoksi sovellettava samoja edellytyksiä kuin sianharjaksiin. Sen vuoksi asetuksen (EU) N:o 142/2011 liitteessä XIII olevan VII luvun A kohdan 2 kohtaa olisi muutettava.
(13)
Niiden muiden käsittelyjen, joita käytetään muista eläimistä kuin sikaeläimistä tuotettuun villaan ja karvaan, joka on lähetetty suoraan villasta ja karvasta johdettuja tuotteita tekstiiliteollisuuden käyttöön tuottavaan laitokseen, olisi oltava myös jäsenvaltioiden toimijoiden käytettävissä. Sen vuoksi asetuksen (EU) N:o 142/2011 liitteessä XIII olevan VII luvun B kohtaa olisi täydennettävä.
(14)
Käsittelemättömän villan ja karvan tuonti unioniin tietyistä kolmansista maista tai niiden alueilta olisi sallittava edellyttäen, että ne täyttävät tarvittavat vaatimukset ja niiden mukana on tuojan ilmoitus tämän asetuksen liitteessä IV säädetyn mallin mukaisesti. Kyseinen ilmoitus on esitettävä jollakin unionin hyväksytyistä rajatarkastusasemista, jotka on lueteltu hyväksyttyjen rajatarkastusasemien luettelon laatimisesta, komission eläinlääkintäalan asiantuntijoiden tekemiä tarkastuksia koskevien tiettyjen sääntöjen vahvistamisesta sekä Traces-järjestelmän eläinlääkintäyksikköjen määrittämisestä 28 päivänä syyskuuta 2009 tehdyn komission päätöksen 2009/821/EY (6) liitteessä I, ja tuotavalle erälle on tehtävä siellä kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (7) 4 artiklan 4 kohdasta poiketen kyseisen direktiivin 4 artiklan 3 kohdassa tarkoitettu asiakirjatarkastus.
(15)
Sen vuoksi asetusta (EU) N:o 142/2011 olisi muutettava.
(16)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EU) N:o 142/2011 seuraavasti:
1)
Korvataan 20 artiklan 4 kohta seuraavasti:
”4. Toimivaltainen viranomainen voi vapauttaa seuraavat toimijat asetuksen (EY) N:o 1069/2009 23 artiklan 1 artiklan a alakohdassa tarkoitetusta ilmoitusvelvollisuudesta:
a)
toimijat, jotka käsittelevät tai valmistavat metsästystrofeita tai muita tämän asetuksen liitteessä XIII olevassa VI luvussa tarkoitettuja esineitä yksityisiin tai ei-kaupallisiin tarkoituksiin;
b)
toimijat, jotka käsittelevät tai hävittävät opetustarkoituksissa käytettäviä tutkimusnäytteitä ja diagnostisia näytteitä;
c)
toimijat, jotka kuljettavat kuivaa käsittelemätöntä villaa ja karvaa, joka on suljettu turvallisesti pakkauksiin, suoraan rehuketjun ulkopuolella käytettäväksi tarkoitettuja johdettuja tuotteita tuottavaan laitokseen tai väliasteen toimia toteuttavaan laitokseen sellaisissa olosuhteissa, että taudinaiheuttajien leviäminen estyy.”
2)
Korvataan 25 artiklan 2 kohta seuraavasti:
”2. Seuraavien tuontiin unioniin ja kuljetukseen unionin kautta ei sovelleta mitään eläinten terveyttä koskevia vaatimuksia:
a)
villa ja karva, joka on pesty tehdasmaisesti tai joka on käsitelty jollain muulla menetelmällä kohtuuttomien riskien eliminoimiseksi;
b)
turkisnahat, joita on kuivattu vähintään kahden päivän ajan olosuhteissa, joissa lämpötila on 18 °C ja kosteuspitoisuus 55 prosenttia;
c)
muista eläimistä kuin sikaeläimistä tuotettu villa ja karva, joka on pesty tehdasmaisesti upottamalla villa ja karva vesi-, saippua- ja natriumhydroksidi- tai kaliumhydroksidihauteisiin;
d)
muista eläimistä kuin sikaeläimistä tuotettu villa ja karva, joka on lähetetty suoraan villasta ja karvasta johdettuja tuotteita tekstiiliteollisuuden käyttöön tuottavaan laitokseen ja käsitelty vähintään yhdellä seuraavista menetelmistä:
-
kemiallinen depilaatio sammutetulla kalkilla tai natriumsulfidilla,
-
kaasutus formaldehydissä ilmatiiviisti suljetussa kammiossa vähintään 24 tunnin ajan,
-
teollinen pesu, jossa villa ja karva upotetaan 60-70 °C:n lämpöiseen vesiliukoiseen pesuaineeseen,
-
varastointi, johon voi sisältyä matkustusaika, 37 °C:ssa kahdeksan päivän ajan, 18 °C:ssa 28 päivän ajan tai 4 °C:ssa 120 päivän ajan;
e)
muista eläimistä kuin sikaeläimistä tuotettu kuiva ja turvallisesti pakkauksiin suljettu villa ja karva, joka on tarkoitettu lähetettäväksi villasta ja karvasta johdettuja tuotteita tekstiiliteollisuuden käyttöön tuottavaan laitokseen ja joka täyttää kaikki seuraavat vaatimukset:
i)
se on tuotettu vähintään 21 päivää ennen unioniin tuontia muista eläimistä kuin sikaeläimistä, joita on pidetty kolmannessa maassa tai sen alueella, joka on
-
mainittu asetuksen (EU) N:o 206/2010 liitteessä II olevan 1 osan luettelossa ja josta on sallittua tuoda unioniin märehtijöiden tuoretta lihaa, johon ei sovelleta kyseisessä liitteessä mainittuja lisätakeita A ja F,
-
vapaa suu- ja sorkkataudista ja, lampaiden ja vuohien villan ja karvan tapauksessa, lammasrokosta ja vuohirokosta niiden yleisten peruskriteerien mukaisesti, jotka on lueteltu direktiivin 2004/68/EY liitteessä II;
ii)
sen mukana on liitteessä XV olevan 21 luvun mukaisesti edellytetty tuojan ilmoitus;
iii)
toimija on esittänyt sen jollakin päätöksen 2009/821/EY liitteessä I luetelluista hyväksytyistä unionin rajatarkastusasemista, jolla se läpäisi hyväksytysti direktiivin 97/78/EY 4 artiklan 3 kohdan mukaisesti tehdyn asiakirjatarkastuksen.”
3)
Korvataan liitteessä I oleva 31 ja 32 kohta tämän asetuksen liitteellä I.
4)
Muutetaan liitteessä XIII olevan VII luvun A kohdan 2 kohta ja B kohta tämän asetuksen liitteen II mukaisesti.
5)
Korvataan liitteessä XIV olevan II luvun 1 jaksossa olevan taulukon 2 rivi 8 tämän asetuksen liitteellä III.
6)
Lisätään tämän asetuksen liitteen IV teksti liitteeseen XV.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 13 päivänä marraskuuta 2012.

Labels: 0
3
17
6